**Ghid de depunere a cererilor de proiect în cadrul**

**Programului elvețian de granturi mici în Moldova**

**(mai 2025 - aprilie 2029)**

1. **Introducere**

Acest ghid prezintă domeniile tematice și condițiile de aplicare pentru finanțarea oferită de Elveția prin Programul de granturi mici în Moldova.

Programul elvețian de granturi mici în Moldova este gestionat de Biroul de Cooperare al Elveției/ Reprezentanța Ambasadei Elveției în Moldova (SCO-M), care este biroul de țară al Agenției Elvețiene pentru Dezvoltare și Cooperare (SDC). SDC, agenția de cooperare internațională din cadrul Departamentului Federal Elvețian pentru Afaceri Externe (DFAE), este responsabilă de coordonarea generală a sprijinului pentru dezvoltare și a ajutorului umanitar oferit de Confederația Elvețiană în întreaga lume. Programul elvețian de granturi mici în Moldova oferă finanțare, pe bază de concurs, pentru proiecte de acțiune mică și pentru proiecte culturale.

1. **Criteriile de eligibilitate**
	1. **Condițiile de finanțare**

Prezentarea unei cereri pentru un grant mic reprezintă o solicitare pentru o **contribuție financiară unică**. Propunerile recurente, depuse de aceeași organizație pentru același proiect, cum ar fi, de exemplu, diferite ediții ale unui festival, pot fi acceptate pentru finanțare de mai multe ori pe parcursul fazei de patru ani a acestui program numai în cazul în care solicitantul prezintă dovezi că amploarea și calitatea activităților, precum și contribuțiile altor donatori au sporit considerabil.

Propunerile de proiect depuse trebuie să întrunească următoarele condiții:

* Proiectul propus are o **durată de max. 18 luni**.
* **Contribuția Elveției** solicitată **nu depășește 50 000 de franci elvețieni (CHF)**.
* **Contribuția Elveției acoperă maximum 80% din bugetul total al proiectului**. Solicitanții trebuie să își dovedească capacitatea de **a acoperi cel puțin 20%** din bugetul total al proiectului, fie din resurse proprii, fie din contribuții ale altor donatori. Deși independența financiară nu este singurul criteriu de acordare a granturilor, Programul de granturi mici acordă prioritate acelor solicitanți care își dovedesc capacitatea de a colecta fonduri sau de a contribui cu resurse proprii. Prin urmare, solicitanții sunt încurajați să caute cofinanțare de la alți donatori sau să ofere propria contribuție financiară și/sau de altă natură. Informațiile privind cofinanțarea și contribuția solicitanților trebuie să fie indicate în mod clar în buget.
* În cazul proiectelor de acțiune mică, cel puțin una dintre următoarele trei teme - **incluziunea socială**, **egalitatea de gen**, **buna guvernanță,** trebuie să fie reflectată în mod explicit în scopul și obiectivele proiectului sau integrată ca temă transversală**.**
* Organizația solicitantă are **capacități suficiente pentru a implementa** proiectul depus.
	1. **Domeniile tematice eligibile**

Programul de granturi mici va finanța:

(1) **Proiecte de acțiune mică** care completează / sunt sinergice cu axele prioritare ale actualului Program de Cooperare al Elveției în Republica Moldova pentru anii 2025-2028 (Guvernare și coeziune socială, Dezvoltare și reziliență economică, Sănătate și servicii publice locale), și promovează:

* Edificarea unei națiuni incluzive și coeziunea socială;
* Incluziunea socială a grupurilor marginalizate / excluse, de exemplu, minorități și refugiați;
* Valorile democratice, drepturile omului, buna guvernare și statul de drept;
* Angajamentul civic, advocacy și monitorizarea implementării reformelor;
* Dezvoltarea ecologică;
* Gândirea critică și alfabetizarea mediatică;
* Educația, promovarea noilor tehnologii și dezvoltarea competențelor.

(2) **Proiecte culturale** și acțiuni de advocacy ale organizațiilor culturale care utilizează cultura și artele ca mijloace care promovează:

* Transformările democratice, coeziunea socială, diversitatea culturală și diversitatea narațiunilor sociale, drepturile omului, incluziunea socială și egalitatea de șanse;
* Libertatea de exprimare (artistică) și pluralismul de opinii;
* Dialogul intercultural, inclusiv între populația rurală și urbană, etnii, refugiați și populația locală, generații și regiuni (inclusiv malul stâng al Nistrului);
* Accesul la viața culturală pentru grupurile defavorizate și zonele geografice îndepărtate;
* Inovarea în domeniul artelor;
* Cultura și artele aplicate în educație și dezvoltarea competențelor;
* Sensibilizarea privind diverse probleme sociale și protecția mediului.

**Prioritate** va fi acordată proiectelor:

* cu accent pe zonele geografice din afara Chișinăului;
* care promovează abordări inovatoare, noile tehnologii și dezvoltărea durabilă și incluzivă;
* care consolidează încrederea, promovează dialogul și cooperarea dincolo de diviziunile sociale și între regiuni (inclusiv malul stâng al râului Nistrului).
	1. **Solicitanții eligibili**

Pot depune propuneri de proiect doar următoarele categorii de persoane juridice, înregistrate în Moldova:

* organizații neguvernamentale și non-profit,
* asociații profesionale și sindicate,
* birourile locale ale organizațiilor internaționale,
* organizații media,
* entități comerciale care prezintă proiecte non-profit, inclusiv întreprinderi sociale,
* *cu titlu de excepție,* programul poate accepta propuneri de proiect din partea instituțiilor publice, inclusiv a entităților educaționale, a autorităților centrale și locale.
	1. **Solicitanți și activități ne-eligibile**

Persoanele fizice și persoanele juridice înregistrate în afara Republicii Moldova nu pot aplica pentru finanțare prin acest Program de granturi mici.

Următoarele activități nu sunt eligibile pentru finanțare:

* vizite de studiu în străinătate,
* burse,
* proiecte caritabile și de infrastructură,
* activități implementate în afara Moldovei,
* activități orientate spre profit,
* activități de ajutor umanitar de urgență,
* proiecte care dublează sau coincid cu activitățile desfășurate în cadrul actualului Program de Cooperare al Elveției în Republica Moldova.
1. **Proceduri de depunere a cererilor de proiect**

Nu există termene limită pentru depunerea cererilor de proiect. Cererile sunt examinate în ordinea recepționării. Solicitanții vor expedia **cererile de proiect** prin e-mail la adresa: chisinau@eda.admin.ch

O **cerere de proiect** va include următoarele documente:

* **Propunerea de proiect** de max. 5 pagini în limba română, rusă sau engleză, pe baza formularului furnizat (vedeți Anexa (RO) Formular de propunere de proiect).

Vă rugăm să rețineți că, deși propunerile de proiect pot fi depuse și în limbile română sau rusă, în cazul în care proiectul este aprobat pentru finanțare, înainte de semnarea contractului solicitantul va trebui să prezinte versiunea în limba engleză a propunerii de proiect și a bugetului.

* **Bugetul proiectului** (în lei moldovenești) bazat pe formularul furnizat (vedeți Anexa (EN) Budget Template – formularul bugetului este în limba engleză, dar la momentul depunerii cererii poate fi completat în română sau rusă). Vă rugăm să rețineți că bugetul trebuie să includă informații privind contribuțiile furnizate de alți donatori și/sau de solicitant. Vă rugăm să vă asigurați că:
* ambele foi de calcul bugetare în format Excel sunt completate;
* liniile bugetare sunt clar formulate și în conformitate cu activitățile proiectului;
* formatul tabelelor și al formulelor rămâne neschimbat;
* salariile personalului operațional sunt incluse în componenta bugetară a *Activității* corespunzătoare;
* este indicat procentul de ocupare a personalului administrativ (nivel de ocupare a forței de muncă (LOE));
* versiunea digitală a bugetului este lizibilă în formă imprimată.

SCO-M ar putea lua în considerare finanțarea dezvoltării instituționale și a costurilor curente ale organizației solicitante legate de implementarea proiectului propus, dar aceste costuri nu pot depăși 7% din totalul bugetului solicitat de la Programul elvețian de granturi mici.

* **Extrasul din Registrul de stat al persoanelor juridice și al întreprinzătorilor individuali**, eliberat nu mai mult de 6 luni înainte de depunerea cererii de proiect;
* **Scrisorile de referință / susținere** de la alți donatori, parteneri, autorități moldovenești;
* Orice alte documente justificative relevante pentru proiectul propus.
1. **Evaluarea cererilor de proiecte**

Cererile de proiect depuse sunt examinate de o comisie de selectare. În cazul cererilor aprobate preliminar, persoana responsabilă din cadrul SCO-M va lua legătura cu solicitanții pentru a clarifica întrebările adresate de comisia de selectare și pentru a asigura că propunerile de proiect și bugetele îndeplinesc următoarele cerințe:

* Domeniile tematice, obiectivele, activitățile și solicitantul îndeplinesc criteriile de eligibilitate;
* Propunerea de proiect și bugetul sunt complete și structurate într-un mod clar;
* Este prezentată o viziune clară asupra rezultatelor / schimbărilor / efectelor preconizate, iar activitățile propuse sunt relevante pentru realizarea acestora;
* Solicitanții au suficientă capacitate de management și implementare a proiectelor, cum ar fi experiența, resursele umane și competențele necesare;
* Proiectul este eficient din punct de vedere al costurilor;
* Contribuția solicitantului (financiară sau de altă natură) și/sau cofinanțarea din partea altor donatori/sponsori este de minimum 20% din bugetul total al proiectului.

SCO-M, la discreția sa și pe baza propriei sale evaluări a riscurilor, poate efectua o evaluare a riscurilor legate de organizația parteneră (solicitant)[[1]](#footnote-1).

Vă rugăm să rețineți că procesul de evaluare a cererilor de proiect ar putea implica negocieri îndelungate și ajustări ale propunerilor de proiecte și ale bugetelor. Totuși, acest proces nu garantează aprobarea finală a finanțării proiectului.

1. **Aprobarea și notificarea solicitanților**

Atunci când toate întrebările și detaliile sunt clarificate, comisia de selectare ia decizia finală referitor la aprobarea finanțării proiectului. Rezultatele finale vor fi anunțate prin e-mail fiecărei organizații solicitante în parte, imediat după luarea deciziilor.

Deciziile comisiei de selectare sunt definitive și nu pot face obiectul niciunei căi de atac. SCO-M nu va oferi motivări sau explicații în cazul deciziei de respingere a unei propuneri de proiect.

1. **Contractele**

Un contract între SCO-M și partenerul de implementare va fi elaborat, pe baza propunerii de proiect și a bugetului negociate anterior, și semnat înainte de începerea activităților (**finanțarea nu poate fi retroactivă**).

În cazul proiectelor cu un buget mai mic de 5 000 CHF, se vor aplica proceduri simplificate.

1. Evaluarea riscurilor legate de organizația parteneră se va efectua în cadrul unei vizite a reprezentanților SCO-M la organizația solicitantă, cu scopul de a cunoaște structura organizațională, procesele de management și operaționale ale potențialului partener, pentru (i) a asigura utilizarea eficientă și eficace a fondurilor pentru implementarea proiectului; (ii) a identifica măsurile de atenuare a riscurilor și a limita probabilitatea unor dificultăți viitoare; și (iii) a oferi recomandări de dezvoltare organizațională pe termen mediu și lung. [↑](#footnote-ref-1)